钦定古今图书集成/方舆汇编/职方典/第1282卷 > 《冻青桥记》周淑
## 钦定古今图书集成/方舆汇编/职方典/第1282卷 > 《冻青桥记》周淑

距县治西十里而遥，地名曰“冻青溪。”平原沃野，腴田
可数百顷。溪之源出都庞岭，逶迤而下，汇于江。当春
之交，桃花水泛，浩浩溔溔，茫无涯涘，涉者病焉。旧架
石梁，岁久荒圮，仅馀断烟落雾，笼罩浦沙而已。耆民
某首倡谋复之，遂鸣其事于邑大夫陈公。公慨然捐
俸金，以及卿士大夫诸文学莫不乐舍，鸠工甃石巩
为桥，高二丈，广半之，长二尺有咫。穹如翼如，又齿齿
如也。桥成，车得方轨，人或肩摩。凡取道瓯粤者与夫
耕者、商者，率翕然便之。是役也，功讵细细乎哉？先正
云：“士君子苟心存爱物，于物必有所济。”无论郑国渠、
苏公堤，与元凯之桥富平业有巨细，其功德一也。